[{"text_idx": "#000000", "text": "Musikatuak izan dira aurtengo Gutun Zuriako lehen hitzak. Anarik \u201cInon izatekotan\u201d abestiarekin hasi zuen orobat Inon izatekotan izena zuen ekitaldia, eta, harekin batera, baita Bilboko Letren Nazioarteko jaialdia ere. Gitarra batek lagunduta interpretatu zituen ahapaldiak, Azkuna zentroko auditorium betearen aurrean \u2014ikuskizunerako sarrera guztiak saldu zituzten, hainbatetan gogorarazi zutenez\u2014. In\u0303igo Astiz idazle eta BERRIA egunkariko kazetaria zuen parean, doinuez gozatzen, jarraian hasiko zen elkarrizketako galderak errepasatzen zituen bitartean."}, {"text_idx": "#000002", "text": "Anariren sorkuntza prozesua eta ibilbidea xehatzea zituen jomuga ekitaldiak, eta 24 urte egin zuen atzera Astizek musikariaren karrera hasiera-hasieratik aletzen hasteko. \u00abAnari euskal kantagintzara heldu zen, gauez eta kotxean, eta kronikarik onenen xehetasunarekin eta girotzearekin\u00bb, esan zuen idazleak, Anari (Esan Ozenki, 1997) lehen diskoko lehen abestiaren hasiera gogora ekarriz. \u00abGaua da kotxean sartzen naiz, euri malkoak parabrisan, eta ilargiak ez dit esaten ez non, norekin ikusten zaitun gau hontan\u00bb. Anarik hala errezitatzen ditu hitzok diskoan, a cappella, eta orobat a cappella erreproduzitu zituen Astizek ere."}, {"text_idx": "#000003", "text": "Doinuen laguntzarik gabeko zati batekin hastea eta kanta osoak duen kronika izaera: Anariren kantagintza \u00abdefinitzen\u00bb duten elementuak iruditzen zaizkio Astizi, eta, ildo horretatik, hitzen garrantziaz itaundu zion aurrenik. Anarik poesia musikara eraman duten Ruper Ordorika eta Mikel Laboa aipatu zituen, hasieratik izandako erreferente gisa, eta, \u00abliteraturazale inpultsiboa\u00bb izanda, segur aski irakurritako horien \u00abimitazioz\u00bb ere sortzen hasiko zela adierazi zuen."}, {"text_idx": "#000004", "text": "Halere, eszeptiko agertu zen poesia musikara zuzenean eramatearen inguruan. Abestiak \u00abparametro propioa\u00bb duela adierazi zuen musikariak, \u00ababesti oso sinplea oso ona\u00bb izan baitaiteke, haren iritziz. \u00abBatzuetan, poesia musikara eramateak ez du funtzionatzen. Beste idazkera mota bat eskatzen du, musikak ere informazioa transmititzen duelako\u00bb. Hala, hitzak ontzeko orduan isiltasuna ere ondo kudeatu beharreko aldagaia da, hark esandakoari erreparatuta: \u00abNiretzat, hutsuneak hitzaren ia garrantzi bera du\u00bb."}, {"text_idx": "#000005", "text": "Diskoei berei heldu zietenean, batetik bestera izandako aldaketak ere izan zituzten ahotan solaskideek. Urteekin, bere abestietako hitzen eta doinuen \u00abproportzioa\u00bb aldatu egin dela adierazi zuen Anarik: \u00abBi belarritatik entzuten dugu musika: produkziotik eta hitzetatik. Hasieran, gehiago grabatzen nuen produkzioaren belarritik, baina, orain, gehiago hitzenetatik. Hori da bilakaerarik garrantzitsuena\u00bb.Ez da Anariren kantagintzak izan duen aldaketa bakarra, halere. Habiak (Esan Ozenki, 2000) diskoa, bigarrena, beste hainbat bilakaeratako mugarria izan zen. \u00abTristura eta sakontasun giroa\u00bb lortu zituen lanean, Nick Caveren eta Leonard Cohenen bidetik, besteak beste, baina bilatutako kontzeptu estetiko bat izan zen, ez momentuan bizi izan zuena, adierazi zuenez. \u00abEstetikatik egiara egin nuen salto, eta, hor, estetikak ez dit balio. Esango nuke egia izan behar duela kantatzen dudanak\u00bb. Agerian utzi zituen diskoarekiko dituen errezeloak, nahiz eta harekin \u00abadiskidetzen\u00bb ari dela aitortu: \u00abOrain ere ezin dut diskoa entzun, baina, orain, berdin dit besteek entzun dezaten. Lehen, ez\u00bb."}, {"text_idx": "#000006", "text": "\u201cDiskotik diskorako bidea ihesa da niretzat. Asko irakurri, entzun eta ikusten dut. Ganbara bete eta momentu batean esaten dut: zer egingo dut honekin?\u201d"}, {"text_idx": "#000007", "text": "Egiatik estetikara egin zuen bidaia, ordea, hurrengo lanean: Zebra (Metak, 2005). Albumeko lehen esalditik egin ere: \u00abErori banaiz ere, gorantz erori naiz\u00bb. Behin betiko bertsioa entzun zuenean, \u00abbertigoa\u00bb sentitu zuela adierazi zuen Anarik. Horrez gain, hedabideek haren hitzetan izandako eragina ere aipatu zuen Astizek: \u00abHitzen langintzan ere izan duzu bilakaera. Porotsuagoa da: egunkarietan ohikoak diren esaldiak sartu dituzu zure diskoetan\u00bb. Eta horren adibidea jarri zuen idazleak: \u00abEntregatu nizkizun armak, eta zuloak non nituen aitortu\u00bb, Zure aurrekari penalak diskoko (Bidehuts, 2015) \u201cArmagabetzea\u201d kantatik hartua. \u00abEsaldiak beste dimentsio bat du zure abestian\u00bb, iruditu zitzaion."}, {"text_idx": "#000008", "text": "Lehen diskoetako hainbat ertz aletu ondoren, sorkuntza prozesuaren inguruan galdetu zion Astizek. Disko berria ateratzean, entzuleak aurrekoa duela buruan azaldu zuen Anarik; hark, ordea, aurreko diskoa atzean utzita ekiten dio hurrengoari: \u00abDiskotik diskorako bidea ihesa da niretzat\u00bb. Ihes hori nola gauzatzen duen zehaztu zuen musikariak: \u00abAsko irakurri, entzun eta ikusten dut. Ganbara bete, bertsolariek esaten duten bezala, eta momentu batean esaten dut: zer egingo dut honekin? Asko kostatzen zait bide bat aukeratzea\u00bb. Ezagutzak pilatu ondoren, baztertu egiten da konposizioak egiteko. \u00abSortzeko prozesua paradoxikoa da: busti eta isolatu egiten zara\u00bb, Astizek nabarmendu zuenez. Hainbeste irakurri eta entzun ondoren, ezer ez irakurtzeak eta ezer ez entzuteak arriskuak ere ekar ditzake, ordea. \u00abZure aurrekari penalak idazten ari nintzela, panikoa nuen ea ez ote zuen nik atera baino lehen beste batek hori bera aterako\u00bb, kontatu zuen Anarik."}, {"text_idx": "#000009", "text": "Esku artean zer daukan itaundu zion Astizek bukaera aldera, eta \u00abihesi\u00bb dabilela iragarri zion musikariak, baina ez du uste oso urrutira joango denik. \u00abBideek limite bat daukate. Momentu honetan berritzea ez da kezka bat. Bizitzak galdera gehiago bidaltzen dizkit lehenalditik etorkizunetik baino\u00bb. Lehenaldiko laginetako batzuk berreskuratuta biribildu zuen ekitaldia: gertu utzitako gitarra hartu, eta hitzaldian aipatutako abestietako batzuk interpretatu zituen."}]